**Alternativa Galega de Esquerda** foi unha coalición política galega creada para as eleccións ao Parlamento de Galicia de 2012 polo partido nacionalista galego Anova - Irmandade Nacionalista, Esquerda Unida (federación galega de EU), EQUO Galicia (federación galega de EQUO) e Espazo Ecosocialista Galego.

Historia
--------

Tras a saída en febreiro de 2012 de Encontro Irmandiño (EI) e Máis Galiza (+G) do Bloque Nacionalista Galego, barallouse a converxencia de ambas as forzas para presentarse ás próximas eleccións autonómicas. En marzo o EI lanzou a súa oferta de crear unha plataforma electoral, que foi secundada por Movemento pola Base e Fronte Popular Galega, e que se materializou en Anova - Irmandade Nacionalista; máis tarde uniuse tamén un sector de Unidade da Esquerda Galega.

Doutra banda, +G comezou a súa propia plataforma xunto a Acción Galega e Espazo Ecosocialista Galego, que se denominou Compromiso por Galicia (CxG); posteriormente tamén se uniron a CxG o Partido Nacionalista Galego-Partido Galeguista (PNG-PG), Esquerda Nacionalista, Espazo Socialista Galego (escindidos os tres do BNG tamén), un sector de Unidade da Esquerda Galega, o Partido Galeguista Demócrata (PGD), Alternativa Popular Galega (APGA) e Terra Galega (TeGa).

A pesar de barallarse durante meses a posibilidade de que ANOVA e CxG converxesen ou se presentasen xuntos ás eleccións, aos poucos esta posibilidade foise diluíndo. ANOVA tomaba un cariz máis anticapitalista e soberanista, e CxG un perfil máis socialdemócrata e moderado.

Tras o anunciou do adianto das eleccións autonómicas, ANOVA manifestou a súa vontade de conformar unha ampla coalición de esquerdas, que englobaría ao Bloque Nacionalista Galego, Compromiso por Galicia, ANOVA e Esquerda Unida; EQUO Galicia tamén mostrou a súa predisposición a unirse á fronte. Pola súa banda Compromiso por Galicia tamén se ofreceu a ANOVA, pero unicamente a ANOVA, concorrer xuntos en coalición.

O 4 de setembro o Consello Político de Esquerda Unida aceptou presentarse con ANOVA nas eleccións; igualmente uníronse á coalición EQUO Galicia, tras ser aprobado nunha votación horizontal polos afiliados e simpatizantes desta federación,

O primeiro nome da coalición foi Alternativa Galega, pero debido a que xa estaba rexistrado para outro partido político tiveron que substituílo polo definitivo, Alternativa Galega de Esquerda.

Malia a anunciarse a incorporación de Compromiso por Galicia (CxG) á coalición, esta finalmente presentarase en solitario. En setembro de 2012 Espazo Ecosocialista Galego decidiu abandonar CxG e incorporarse a Alternativa Galega.

Nas eleccións celebradas o 21 de outubro de 2012 obtivo 200.101 votos (13,99%), o que lle reportou 9 deputados. 4 deputados foron pola Coruña, 3 por Pontevedra, 1 por Lugo e outro por Ourense.

Evolución do voto
-----------------

### Eleccións ao Parlamento de Galicia

| Ano | Candidato | Representantes | Porcentaxe | Diferenza | Votos | Porcentaxe | Diferenza |
| --- | --- | --- | --- | --- | --- | --- | --- |
| 2012 | Xosé Manuel Beiras | 9 parlamentarios | 13,99% | ▲ 9 | 200.101 | 13,92% | ▲ 200.101 |

Notas
-----

1. ↑  Beiras expón unha «alianza estratéxica» para as eleccións galegas a BNG, EU e Compromiso por Galicia Arquivado 10 de marzo de 2016 en Wayback Machine. *La Voz de Galicia*, 31 de agosto de 2012.
2. ↑  Equo ve "con bos ollos" a proposta de Beiras de conformar unha fronte electoral amplo "contra o PP" Arquivado 05 de novembro de 2013 en Wayback Machine. *Que*, 1 de setembro de 2012.
3. ↑  Compromiso ofrécelle a Anova un pacto electoral, *El País*, 30 de agosto de 2012.
4. ↑  Esquerda Unida acepta presentarse en coalición con Beiras ás eleccións galegas Arquivado 10 de marzo de 2016 en Wayback Machine. *La Voz de Galicia*, 4 de setembro de 2012.
5. ↑  {{Cita web |url= |título=[[EQUO Galicia |data-acceso=17 de setembro de 2012 |urlarquivo= |dataarquivo=21 de setembro de 2012 |urlmorta=yes }}
6. ↑  Equo súmase á coalición electoral con EU e Anova, *La Opinión de A Coruña*, 5 de setembro de 2012.
7. ↑  Beiras e EU asinan o pacto no que non estará Compromiso por Galicia Arquivado 10 de marzo de 2016 en Wayback Machine. *La Voz de Galicia*, 8 de setembro de 2012.
8. ↑  Anova e EU presentaranse como 'Alternativa Galega de Esquerda', *Europa Press*, 11 de setembro de 2012.
9. ↑  Compromiso por Galicia aposta por unha "coalición técnica" con EU e Beiras, *El País*, 6 de setembro de 2012.
10. ↑  Compromiso por Galicia descólgase do pacto de esquerdas, *O País*, 8 de setembro de 2012.
11. ↑  Espazo Ecosocialista incorpórase a Alternativa Galega de Esquerda, *Galiciaé*, 19 de setembro de 2012.